# Samguk sagi

Samguk sagi (en hanja: 三國史記) és una crònica històrica de Corea que relata els deu primers segles de la nostra era. Samguk sagi significa Registres històrics dels Tres Regnes, els regnes de Koguryo, Paekche i Silla. Va ser compilat durant el període Goryeo (Koryŏ), l'any 1145. Es considera l'obra escrita més antiga de la història de Corea.

## Presentació
### Fonts contradictòries

Els 50 volums del Samguk sagi estan escrits en xinés. És una recopilació de textos més antics d'origen no identificat. Aquests textos donen una imatge de la Corea del segle I abans de la nostra era que no es correspon amb la informació que ens donen els textos xinesos per a aquest mateix període: Els Registres dels Tres Regnes o Sanguo Zhi, que va servir de referència per altres textos, cobreix el final de la dinastia Han (184 — 220), i el període dels Tres Regnes de la Xina (220-280). El Llibre del Han Tardà, Hou Hanshu, es va compilar l'any 445 o poc abans. I la tercera font xinesa important n'és el Llibre de Jin, Jin shu, compost l'any 648. D'altra banda, els textos coreans i xinesos tampoc no es corresponen pas amb les evidències arqueològiques descobertes dels 1980 ençà.

### El context d'aquesta primera història de Corea, i el contingut

El Samguk sagi és una crònica històrica de 50 volums en què el "Bongi", que reuneix els principals textos, es refereix al Regne de Silla de Corea. Els altres textos relatius als altres dos regnes són molt més breus. Aquesta obra es considera important perquè conté relats dels principals fets històrics per ordre cronològic, inclosos els mites que envolten la fundació, l'ascens i la caiguda dels tres regnes de la primera Corea, Koguryö, Paekche i Silla, i la successió dels governants. El llibre es va confegir sota la direcció d'un erudit al servei de l'estat de Goryeo, Kim Bu-sik, l'any 1145. Aquest compilador, impregnat de confucianisme, erudit i estadista, rebutja qualsevol recurs al món meravellós en el seu relat. L'obra es considera un dels materials més importants per a l'estudi de la història antiga coreana. Com és la primera crònica històrica coreana supervivent compilada amb patrocini estatal, el Samguk sagi fou un exemple per als llibres d'història posteriors.
N'hi ha tres textos principals. En primer lloc, la història de Silla (el "Bongi", que narra el període des del 57 abans de la nostra era fins al 936), que és la part més llarga i complexa del llibre. Després, Goguryeo [o Koguryŏ] (durant el període des del 37 abans de la nostra era fins al 668). I en acabant, Paekche (cobrint el període des del 18 abans de la nostra era fins al 660), que és el més curt dels tres textos.
La història primitiva és problemàtica perquè està més o menys construïda per raons "polítiques", sobretot pel que fa a les dates de fundació dels tres regnes. Com que es tracta d'un recull de tradicions més antigues, no es pot saber pas amb precisió quan es van formar aquestes tradicions, ni quines reconstruccions han sofert. Com a resultat, Silla fou el gran vencedor de les rivalitats entre els tres regnes, i arribà a integrar-ne els altres dos en un sol regne. Pel que fa a les dates assignades de fundació, segurament es van escollir per motius que ens segueixen sent desconeguts, però que es podrien haver escollit globalment per ser propícies, de bon auguri per al futur de Silla.
El context és també polític i militar. El 1126 els jurtxets s'apoderen del Regne Khitan al nord, que antigament havia contingut Corea. L'any següent van absorbir tot el nord de la Xina Song. A Corea, però, s'enfronten dos grups d'influència: els militars que són favorables a una guerra preventiva contra els jurtxets i el grup d'estudiosos que defensen una aliança defensiva amb la Xina. El qui va coordinar la redacció del Samguk sagi, Kim Busik, és un erudit, descendent dels reis de Silla, i fa d'aquests textos una súplica a favor de l'aliança xinesa. Destaca la continuïtat entre Silla i Goryeo. Això podria explicar alguns girs en els fets històrics. En el enfrontament entre els dos clans, primer fou el partit dels erudits qui es guanyà la confiança del monarca, abans que els militars guanyassen la segona volta posant al capdavant del regne una dinastia de generals hereditaris.

## Traduccions i estudis

La Universitat de Hawaii va fer possible la traducció de les dues parts més importants del Samguk sagi, sota la direcció d'Edward Shultz i Hugh Kang H. W., professor emèrit d'història de Corea. El projecte es feu sota els auspicis de l'Acadèmia d'Estudis Coreans.
La traducció The Koguryo Annals of the Samguk sagi va precedir, el 2011, la titulada The Silla annals of the Samguk sagi, que correspon al text principal (Bongi) sobre Silla en el Samguk sagi, publicat el 2012. Aquests treballs es basen en l'edició revisada i ampliada de la Història dels Tres Regnes, que es publicà el 2010, i reflecteixen els resultats de les últimes recerques sobre aquests textos. Un breu estudi acadèmic del text relatiu a Koguryo, titulat A Study of Koguryŏ Relations Recorded in the Silla Annals of the Samguk sagi, també havia aparegut abans, el 2004.

### Referències

* ↑ Mark E. Byington. Early Korea 2 (en anglés). Korea Institute, Harvard University, 2009, p. 8 i 9. Early Korea 2, 2009. ISBN 978-0-9795800-3-1.
* ↑ Jonathan W. Best, 2006.
* ↑ Jonathan W. Best, 2006, p. 8-9.
* ↑ Dayez-Burgeon, Pascal. Histoire de la Corée (21 cm) (en francés). Éditions Tallandier, 2012, p. 63. Pascal Dayez-Burgeon, 2012. ISBN 978-2-84734-835-4.
* ↑ Koguryŏ annals, 2012 i Silla annals, 2012.
* ↑ «Wayback Machine». Arxivat de l'original el 2017-12-01. [Consulta: 7 febrer 2025].
* ↑ «The Silla Annals of the Samguk Sagi - Pusik, Kim: 9788971058602 - AbeBooks» (en francés). [Consulta: 7 febrer 2025].
* ↑ Parue dans «Korean Studies», Vol. 28 (2004), pp. 105-128. Revue publiée par University of Hawai'i Press.